Oficiālais Vēstnesis L 317 , 15/12/2000 Lpp. 0355 - 0372



Iekšējais nolīgums starp dalībvalstu valdību pārstāvjiem, tiekoties Padomes sanāksmē, par Kopienas atbalsta finansēšanu un administrēšanu saskaņā ar Finanšu protokolu pie Partnerattiecību nolīguma starp Āfrikas, Karību jūras reģiona un Klusā okeāna valstīm un Eiropas Kopienu un tās dalībvalstīm, kas parakstīts Kotonū (Beninā) 2000. gada 23. jūnijā, un finansiālas palīdzības piešķiršanu aizjūras zemēm un teritorijām, kam piemēro EK Līguma Ceturto daļu EIROPAS KOPIENAS DALĪBVALSTU VALDĪBU PĀRSTĀVJI, TIEKOTIES PADOMES SANĀKSMĒ, ņemot vērā Eiropas Kopienas dibināšanas līgumu, tā kā: (1) Partnerattiecību nolīgumā starp Āfrikas, Karību jūras reģiona un Klusā okeāna valstīm un Eiropas Kopienu un tās dalībvalstīm, kas parakstīts Kotonū (Beninā) 2000. gada 23. jūnijā (še turpmāk "ĀKK-EK Nolīgums"), ir noteikta Kopienas atbalsta ĀKK valstīm kopsumma piecu gadu periodam - no 2000. gada līdz 2005. gadam - 15200 miljoni EUR; minētajā summā ietilpst, no vienas puses, 13500 miljoni EUR no 9. Eiropas Attīstības fonda (9. EAF), ko iemaksā dalībvalstis, un, no otras puses, 1700 miljoni EUR no Eiropas Investīciju bankas (še turpmāk "Banka"). (2) Turklāt, jebkurus atlikumus no iepriekšējiem Eiropas Attīstības fondiem no dienas, kad stājas spēkā ĀKK-EK Nolīguma Finanšu protokols, pārnesīs uz 9. EAF un izmantos saskaņā ar nosacījumiem, kas noteikti ĀKK-EK Nolīgumā; kopējā paredzētā summa attieksies uz periodu no 2000. gada līdz 2007. gadam; minētajā periodā ietilpst aptuveni divu gadu periods, kas vajadzīgs 9. EAF ratifikācijai, un divi gadi pēc 9. EAF termiņa beigām. (3) Padomes 1991. gada 25. jūlija Lēmums 91/482/EEK par aizjūras zemju un teritoriju asociēšanu Eiropas Ekonomikas kopienai ar Lēmumu 2000/169/EK [1] ir pagarināts līdz 2001. gada 28. februārim; pirms minētās dienas pieņems jaunu lēmumu uz Līguma 187. panta pamata; ar šo lēmumu nosaka 9. EAF summu 175 miljoni EUR finansiālai palīdzībai aizjūras zemēm un teritorijām (še turpmāk "AZT"), kam piemēro Līguma Ceturto daļu; paredz arī summas piešķīrumu līdz 20 miljoniem EUR, kas jāveic Bankai no saviem pašas resursiem AZT; turklāt, jebkurus atlikumus no iepriekšējiem EAF, kas piešķirti AZT un kas palikuši šā Nolīguma spēkā stāšanās dienā, pārnesīs uz 9. EAF un izmantos saskaņā ar minētajā lēmumā noteiktajiem nosacījumiem. (4) Dalībvalstu valdību pārstāvji, tiekoties Padomē, vienojās atlikt 125 miljonus EUR, lai finansētu izmaksas, kas radušās Komisijai, izpildot 9. EAF. (5) Lai izpildītu ĀKK-EK Nolīgumu un turpmāko Lēmumu par AZT asociēšanu (še turpmāk "Lēmums"), jāizveido 9. EAF un jānosaka procedūra līdzekļu piešķiršanai un dalībvalstu iemaksām tādos līdzekļos. (6) Jānosaka finansiālās sadarbības administrēšanas noteikumi, jānolemj atbalsta programmēšanas, izskatīšanas un apstiprināšanas procedūra, un jānosaka detalizēti atbalsta izmantošanas pārraudzības noteikumi. (7) Finanšu piešķīruma 9. EAF slēdzienos, kas, ministrijām saskaņoti darbojoties, sastādīti Eiropas Kopienas vārdā attiecībā uz 3. ĀKK-EK 1999. gada 6. un 7. decembra ministriju sarunu konferenci, atzīmēts Komisijas nodoms decentralizēt tās administratīvo lēmumu pieņemšanu un uzsvērt vajadzību pēc reformām, kuru mērķis ir pārdefinēt Komisijas un Padomes attiecīgās lomas Eiropas Attīstības fonda lēmumu pieņemšanas procesā. (8) Padomes un Komisijas deklarācijā par programmēšanas procesu, kas iekļauta ĀKK-EK 2000. gada 2. un 3. februāra ministriju sarunu konferences protokolā, teikts, ka procedūras un ziņošanas prasības, kas saistītas ar programmēšanas procesu, jāpārvalda disciplinēti, un ka jāpārskata un jākoriģē dalībvalstu un Komisijas attiecīgās lomas lēmumu pieņemšanas procesā. (9) Padomes 1999. gada 21. maija slēdzienos par Eiropas Kopienas attīstības instrumentu un programmu novērtēšanu ir izklāstīti dažādi veidi, kā Padome aicina Komisiju un dalībvalstis uzlabot Eiropas Kopienas attīstības atbalsta efektivitāti, ieskaitot dekoncentrāciju uz delegācijām, uzlabotu saskaņošanu un komplementaritāti starp donoriem, samazinātu instrumentu skaitu, pastiprinātu izpildes kritēriju izmantošanu un attīstības pārvaldības komiteju darba pārorientāciju. (10) 1999. gada 21. maija Padome pieņēma Rezolūciju par komplementaritāti starp Kopienas un dalībvalstu attīstības sadarbību; 2000. gada 18. maija Padome pieņēma slēdzienus par sadarbības koordināciju; minētie dokumenti vairākkārt atkārtoja vajadzību pēc ciešākas sadarbības un komplementaritātes, kā arī pēc tā, ka partnera valstij šajā procesā jābūt vadošajai lomai. (11) Komisijā jāizveido dalībvalstu valdību pārstāvju komiteja, un līdzīga komiteja jāizveido Bankā; Komisijas un Bankas darbs, lai piemērotu ĀKK-EK Nolīgumu un atbilstošos šā lēmuma noteikumus, jāsaskaņo, Pēc apspriedēm ar Komisiju un Banku, IR VIENOJUŠĀS PAR TURPMĀKO. I NODAĻA FINANŠU RESURSI 1. pants 9. EAF resursi 1. Ar šo dalībvalstis izveido devīto Eiropas Attīstības fondu (2000), še turpmāk "9. EAF". 2. 9. EAF sastāv no a) summas līdz 13800 miljoniem EUR, ko šādi iemaksā dalībvalstis: Dalībvalsts | Iemaksa miljonos EUR | Beļģija | 540,96 | Dānija | 295,32 | Vācija | 3223,68 | Grieķija | 172,50 | Spānija | 805,92 | Francija | 3353,40 | Īrija | 85,56 | Itālija | 1730,52 | Luksemburga | 40,02 | Nīderlande | 720,36 | Austrija | 365,70 | Portugāle | 133,86 | Somija | 204,24 | Zviedrija | 376,74 | Apvienotā Karaliste | 1751,22 | | 13800,00 | Minētajā kopsummā i) 13500 miljonus EUR piešķir ĀKK valstīm; i) 175 miljonus EUR piešķir AZT; iii) 125 miljonus EUR piešķir Komisijai izmaksām, kas saistītas ar 9. EAF izpildi; b) jebkurus atlikumus, kas paliek no iepriekšējiem EAF dienā, kad stājas spēkā ĀKK-EK Nolīguma Finanšu protokols, kā arī jebkuras summas, kas vēlākā datumā tiks atbrīvotas no saistībām saskaņā ar pastāvīgiem projektiem saskaņā ar tādiem EAF, pārnes uz 9. EAF; visi tādējādi uz 9. EAF pārnestie resursi, kas iepriekš bijuši piešķirti ĀKK valsts, ĀKK reģiona vai AZT indikatīvai programmai, paliek piešķirti tādai valstij, reģionam vai AZT; c) kopējo summu, kas paredzēta atbalstam ĀKK, papildina ar atlikušajiem atlikumiem no iepriekšējiem EAF; resursu kopējais apjoms attiecas uz periodu no 2000. gada līdz 2007. gadam. 3. Ieņēmumus, kas uzkrājas no procentiem par līdzekļiem, kas minēti šā panta 2. punktā, un kas noguldīti pie maksājumu pārstāvjiem Eiropā, kas minēti ĀKK-EK Nolīguma IV pielikuma 37. panta 1. punktā, kreditē uz vienu vai vairākiem bankas kontiem, kas atvērti Komisijas vārdā, un izmanto saskaņā ar 10. panta noteikumiem. 4. Iemaksu piešķīrumu, kas minēts 2. punkta a) apakšpunktā, groza ar vienbalsīgu Padomes lēmumu, uz Komisijas priekšlikuma pamata, ja jauna valsts iestājas Kopienā. 5. Finanšu resursus var arī koriģēt, pēc Padomes vienbalsīga lēmuma, saskaņā ar ĀKK-EK Partnerattiecību nolīguma 62. panta 2. punktu. 2. pants Resursi, kas rezervēti ĀKK valstīm 1. No kopējās summas, kas noteikta 1. panta 2. punkta a) apakšpunktā, summu līdz 13500 miljoniem EUR rezervē ĀKK valstīm un piešķir šādi: a) līdz 10000 miljoniem EUR dotāciju veidā, kas ietver līdz: i) 9836 miljoniem EUR, ko rezervē ilgtermiņa attīstības atbalstam, kas jāprogrammē saskaņā ar ĀKK-EK Nolīguma IV pielikuma 1. līdz 5. pantu; minētos resursus var izmantot īstermiņa neatliekamu rīcību finansēšanai saskaņā ar ĀKK-EK Nolīguma 72. panta 3. punktu; ii) 90 miljoniem EUR, ko rezervē Uzņēmumu attīstības centra (CDE) budžeta finansēšanai saskaņā ar ĀKK-EK Nolīguma III pielikuma noteikumiem; iii) 70 miljoniem EUR, ko rezervē Lauksaimniecības un lauku sadarbības tehniskā centra (CTA) budžeta finansēšanai saskaņā ar ĀKK-EK Nolīguma III pielikuma noteikumiem, un iv) 4 miljoniem EUR izdevumiem, kas saistīti ar ĀKK-EK Apvienoto sapulci, kas izveidota ar ĀKK-EK Nolīguma 17. pantu; b) līdz 1300 miljoniem EUR rezervē ĀKK valstu reģionālās sadarbības un integrācijas atbalsta finansēšanai saskaņā ar ĀKK-EK Nolīguma IV pielikuma 6. līdz 14. pantu; c) līdz 2200 miljoniem EUR piešķir Ieguldījumu mehānisma finansēšanai saskaņā ar noteikumiem un nosacījumiem, kas izklāstīti ĀKK-EK Nolīguma II pielikumā ("Finansēšanas noteikumi un nosacījumi"), neierobežojot procentu likmes subsīdiju finansēšanu, kas paredzēta Nolīguma II pielikuma 2. un 4. pantā un ko finansē no resursiem, kuri minēti tā I pielikuma 3. panta a) apakšpunktā. 2. No 13500 miljoniem EUR, kas minēti 1. punktā, summu 1000 miljoni EUR var izlaist tikai pēc izpildes izvērtējuma, ko veic Padome 2004. gadā uz Komisijas priekšlikuma pamata. Ja tādus resursus izlaiž, tad tos pēc vajadzības sadala dotācijām, kas minētas 1. punkta a), b) un c) apakšpunktā. 3. Pirms 9. EAF termiņa beigām dalībvalstis, ievērojot ĀKK-EK Nolīguma Finanšu protokola 7. punktu, kopā ar ĀKK valstīm novērtē saistību un izmaksu realizācijas pakāpi. Vajadzību pēc jauniem resursiem finansiālās sadarbības atbalstam nosaka, ņemot vērā tādu novērtējumu, un pilnībā ņem vērā tos 9. EAF resursus, par kuriem nav saistību un kas nav izmaksāti. 4. Pirms 9. EAF termiņa beigām dalībvalstis nosaka datumu, pēc kura uz 9. EAF līdzekļiem vairs neattieksies saistības. 3. pants Resursi, kas rezervēti AZT 1. Finansiālās palīdzības AZT kopējā summa, ko Kopiena dotāciju veidā piešķīrusi no kopējās summas, kas noteikta 1. panta 2. punkta a) apakšpunktā, ir 175 miljoni EUR, no kuriem 155 miljoni EUR ir dotāciju veidā, un 20 miljoni EUR – saskaņā ar Ieguldījumu mehānismu. Tādu palīdzību reglamentējošus noteikumus nosaka Padomes Lēmumā par AZT asociēšanu Kopienai, kas pieņemts saskaņā ar Līguma 187. pantu. 2. Ja AZT kļūst neatkarīga(-s) un pievienojas ĀKK-EK Nolīgumam, tad šā panta 1. punktā norādītās summas samazina, un 2. panta a) apakšpunkta 1. punktā norādītās summas attiecīgi palielina, pēc Padomes vienbalsīga lēmuma pēc Komisijas priekšlikuma. 4. pants Resursi, kas rezervēti ar izpildi saistītām izmaksām Summu 125 miljoni EUR rezervē ar izpildi saistīto izmaksu finansēšanai, kas radušās Komisijai ĀKK-EK Nolīguma ietvaros. To izmanto saskaņā ar principiem, kas izklāstīti šā nolīguma 10. pantā, kopā ar šā nolīguma 1. panta 3. punktā minētajiem resursiem. 5. pants Aizdevumi no Bankas pašas resursiem 1. Summu, kas noteikta 1. panta 2. punktā, papildina līdz 1720 miljoniem EUR aizdevumu veidā, ko piešķir Banka no saviem pašas resursiem. Tādus resursus piešķir mērķiem, kas izklāstīti ĀKK-EK Nolīguma II pielikumā un spēkā esošajā Padomes lēmumā, kas pieņemts saskaņā ar Līguma 187. pantu, attiecībā uz AZT (še turpmāk "Lēmums"), saskaņā ar nosacījumiem, kas paredzēti Bankas statūtos, un attiecīgajiem ieguldījumu finansēšanas noteikumiem un nosacījumiem, kas noteikti iepriekš minētajā pielikumā un lēmumā. 2. Minētos aizdevumus piešķir šādi: a) summu līdz 1700 miljoniem EUR operāciju finansēšanai, kas jāveic ĀKK valstīs; b) summu līdz 20 miljoniem EUR operāciju finansēšanai, kas jāveic AZT. 6. pants Garantija Bankai 1. Dalībvalstis, proporcionāli savām iemaksām Bankas kapitālā, apņemas rīkoties kā nodrošinātājs Bankai, atsakoties no iebildumu tiesībām par jebkurām finanšu saistībām, kas rodas tās aizdevumu ņēmējiem no aizdevuma līgumiem, ko Banka noslēgusi par saviem pašas resursiem, ievērojot ĀKK-EK Nolīguma II pielikuma 1. pantu un atbilstošos Lēmuma noteikumus. 2. Nodrošinājumu, kas minēts 1. punktā, ierobežo līdz 75 % kredītu kopējās summas, ko Banka atvērusi saskaņā ar visiem aizdevuma līgumiem; to piemēro, lai nosegtu visus riskus. 3. Uz saistībām, kas rodas no 1. punkta, attiecas nodrošinājuma līgumi starp katru dalībvalsti un Banku. 7. pants Operācijas, ko pārvalda Banka saskaņā ar iepriekšējiem EAF 1. Maksājumus, kas veikti Bankai par īpašiem aizdevumiem, kuri piešķirti ĀKK valstīm, AZT un Francijas aizjūras departamentiem, kopā ar ieņēmumiem un ienākumu no riska kapitāla operācijām, kas veiktas saskaņā ar iepriekšējiem EAF, kreditē dalībvalstīm proporcionāli to iemaksām 9. EAF, no kā summas iegūtas, ja vien Padome pēc Komisijas priekšlikuma vienbalsīgi nenolemj novietot tos rezervē vai piešķirt citiem mērķiem. 2. Jebkuru komisijas maksu, kas pienākas Bankai par 1. punktā minēto aizdevumu un operāciju pārvaldīšanu, avansā atskaita no tādām summām. 8. pants Operācijas, ko pārvalda Banka saskaņā ar 9. EAF 1. Ieņēmumus un ienākumu, ko Banka saņēmusi no operācijām saskaņā ar Ieguldījumu mehānismu, izmanto turpmākām operācijām saskaņā ar minēto mehānismu, saskaņā ar Nolīguma II pielikuma 3. pantu un pēc tam, kad atskaitītas ārkārtas izmaksas un saistības, kas radušās saistībā ar minēto mehānismu. 2. Banka saņem pilnu kompensāciju par Ieguldījumu mehānisma pārvaldību. Padome, pēc Komisijas priekšlikuma pieņemot lēmumu ar kvalificētu balsu vairākumu, nolemj, vienojoties ar Banku, sastādīt nolīgumu par Bankas atalgošanas resursiem un mehānismiem. Šā lēmuma noteikumus iekļauj nolīgumā, ar kuru Banka apņemas vadīt minētās operācijas. 9. pants Izmaksas, kas saistītas ar 9. EAF resursu izpildi 1. Resursus, kas minēti šā nolīguma 4. pantā, kopā ar 1. panta 3. punktā minētajiem resursiem izmanto, lai nosegtu administratīvās un finansiālās izmaksas, kas rodas no 9. EAF resursu izpildes. Komisija izmanto minētos resursus šādiem mērķiem: a) administratīvās un finansiālās izmaksas, kas rodas no 9. EAF skaidras naudas pārvaldības; b) Komisijas un tās delegāciju administratīvo spēju pastiprināšana, lai nodrošinātu no 9. EAF finansēto operāciju vienmērīgu sagatavošanu un izpildi; c) pētījumu, novērtējumu, revīziju vai konsultāciju pakalpojumu finansēšana, ieskaitot tādas jomas kā strukturālo pielāgojumu un citu politiku analīze, diagnoze un formulēšana, un d) uzraudzība un novērtēšana. Tādu palīdzību neuzdod pildīt kā Eiropas civilā dienesta, tas ir, Komisijas pastāvīgā personāla, pamatuzdevumu. 2. Komisija sniedz 21. pantā minētajai EAF komitejai (še turpmāk "EAF komiteja") vispārējus gada finanšu priekšlikumus par minēto resursu izmantošanu, iekļaujot pārskatu par darbībām iepriekšējā gadā. EAF Komiteja sniedz atzinumu par tādiem finanšu priekšlikumiem saskaņā ar 27. pantā noteikto procedūru. 3. Tomēr pēc Komisijas priekšlikuma Padome ar 21. pantā noteiktu kvalificētu balsu vairākumu var nolemt izmantot šajā pantā minētos resursus mērķiem, kas nav paredzēti 1. punktā. 10. pants Iemaksas 9. EAF 1. Komisija katru gadu līdz 15. oktobrim sastāda un iesniedz Padomei paziņojumu par maksājumiem, kas jāveic nākamajā budžeta gadā, un grafiku pieprasījumiem veikt iemaksu, ņemot vērā Bankas paredzētās prasības attiecībā uz Ieguldījumu mehānisma pārvaldību un operācijām. Pieprasīto summu pamato Komisija, pamatojoties uz Komisijas spēju efektīvi nodrošināt pieprasīto resursu apjomu. Padome par to, kā arī par katru grafikā noteikto pieprasījumu veikt iemaksu lemj ar 21. pantā noteiktu kvalificētu balsu vairākumu. 2. Attiecībā uz līdzekļiem, ko no iepriekšējiem EAF nodod 9. EAF saskaņā ar 1. panta 2. punkta b) apakšpunktu, katras dalībvalsts iemaksas aprēķina proporcionāli katras dalībvalsts iemaksai konkrētajā EAF. 3. Komisija nosūta Padomei gada iemaksu aplēses, kā arī saistību un izmaksu aplēses par katru no četriem gadiem pēc gada, kas attiecas uz pieprasījumu veikt iemaksu. Padome ik gadus apstiprina un pārskata grafiku. 4. Ja iemaksas izrādās nepietiekamas, lai izpildītu 9. EAF faktiskās vajadzības konkrētajā finanšu gadā, tad Komisija iesniedz Padomei priekšlikumus par papildu maksājumiem, kura ar 21. pantā noteikto balsu vairākumu pēc iespējas drīzāk pieņem lēmumu. 5. Sīki izstrādātus noteikumus dalībvalstu iemaksu maksājumiem nosaka ar 31. pantā minēto Finanšu regulu. II NODAĻA KOMISIJAS UN EIROPAS INVESTĪCIJU BANKAS PIENĀKUMI 11. pants Projektu un programmu finansiālā izpilde 1. Komisija uzņemas operāciju finansiālu izpildi, ko veic ar resursiem dotāciju veidā, izņemot procentu subsīdijas. Komisija veic maksājumu saskaņā ar 31. pantā minēto Finanšu regulu. 2. Banka Kopienas vārdā pārvalda Ieguldījumu mehānismu un veic operācijas tā ietvaros, saskaņā ar noteikumiem, kas izklāstīti 31. pantā minētajā Finanšu regulā. Šajā kontekstā Banka darbojas Kopienas vārdā, un uz Kopienu arī gulstas risks. Dalībvalstīm pieder visas tiesības, kas rodas no tādām operācijām, jo īpaši kreditora vai īpašnieka tiesības. 3. Banka uzņemas operāciju finansiālu izpildi, ko veic ar aizdevumiem no saviem pašas resursiem, attiecīgā gadījumā apvienojot tos ar procentu likmju subsīdijām, ko paņem no Fonda dotāciju resursiem. 4. Gadījumos, kad dalībvalstis vai to izpildaģentūras līdzfinansē programmas vai projektus un tie atbilst prioritātēm, kas izklāstītas III nodaļā minētajām Valstu sadarbības stratēģijām, gan Komisija, gan Banka var uzticēt dalībvalstīm vai to izpildaģentūrām pienākumu administrēt Eiropas Savienības fondus. Tomēr pilnībā nodrošina Eiropas Savienības iemaksas pārredzamību. Komisija sniedz finansiālu kompensāciju par uzņemto administratīvo slogu. 12. pants Uzraudzības un ziņošanas prasības attiecībā uz 9. EAF palīdzības izpildes gaitu 1. Komisija un Banka, katra savas kompetences robežās, uzrauga, kā 9. EAF palīdzību izmanto ĀKK valstis, AZT vai jebkuri citi saņēmēji, un uzrauga to projektu izpildi, ko finansē no 9. EAF palīdzības, īpaši ņemot vērā attiecīgos mērķus, kuri minēti ĀKK-EK Nolīguma 55. un 56. pantā un attiecīgajos Lēmuma noteikumos. 2. Banka regulāri informē Komisiju par projektu, ko finansē no tās pārvaldītajiem 9. EAF resursiem, izpildi, ievērojot procedūras, kuras izklāstītas Ieguldījumu mehānisma darbības pamatnostādnēs. Komisija un Banka nodrošinās ciešu saskaņošanu un sadarbību, atbalstot privātā sektora attīstību ĀKK valstīs. 3. Komisija un Banka, ievērojot 17., 18. un 19. pantu, tiekoties EAF komitejā, sniedz dalībvalstīm informāciju par 9. EAF resursu darbības valsts un reģionālo izpildi. Tāda informācija attiecas arī uz operācijām, ko finansē no Ieguldījumu mehānisma. 4. Kā minēts šā nolīguma 2. panta 2. un 3. punktā, Komisija iesniedz Padomei priekšlikumu par vispārēju izpildes izvērtējumu, kas jāuzņemas Padomei 2004. gadā. Tādā izvērtējumā jo īpaši novērtē saistību un izmaksu realizācijas pakāpi. 13. pants Novērtējumi 1. Komisija un Banka, katra savas kompetences robežās, nodrošina, lai finansiālās palīdzības, ko finansē no 9. EAF, kvalitāti un ietekmi rūpīgi novērtētu neatkarīgi novērtētāji attiecībā uz galvenajiem sektoriem, tematiem un instrumentiem. 2. Neierobežojot galveno sektoru, tematu un instrumentu novērtējumus, kas minēti 1. punktā, individuālus projektus var novērtēt neatkarīgi novērtētāji katrā atsevišķā gadījumā. Projektu novērtējumus var veikt pēc Komisijas ierosmes un norādīt finanšu priekšlikumā. Dalībvalstis var arī pieprasīt projekta novērtēšanu, ja finanšu priekšlikumu apspriež EAF komitejā. 3. Visus novērtējumus veic saskaņā ar labāko novērtēšanas praksi, ieskaitot novērtēšanas kritērijus un "Attīstības palīdzības novērtēšanas principus", ko noteikusi ESAO Attīstības palīdzības komiteja. 4. EAF komitejai paziņo par novērtējuma pabeigšanu, ko vēlāk, ievērojot 28. panta c) apakšpunktu, EAF komiteja var apspriest. Novērtējumu rezultātus ņem vērā sadarbības stratēģiju termiņa vidus un termiņa beigu izvērtēšanas procesā, kā paredzēts 18. pantā. III NODAĻA PROGRAMMĒŠANA 14. pants Palīdzības programmēšana 1. Palīdzības, ko sniedz atsevišķai ĀKK valstij, programmēšanas procesu veic saskaņā ar ĀKK-EK Nolīguma IV pielikuma 1. līdz 5. pantu. 2. Atbalsta, ko sniedz ĀKK valstu reģionālajai sadarbībai un integrācijai, programmēšanas procesu veic saskaņā ar ĀKK-EK Nolīguma IV pielikuma 6. līdz 14. pantu. 3. Programmēšana šajā nolūkā ir: a) Valsts sadarbības stratēģijas (CS)/Reģionālās sadarbības stratēģijas (RCS) sagatavošana un attīstība, kas pamatota uz pašas valsts vai reģiona vidēja termiņa attīstības mērķiem un stratēģijām; b) skaidra norāde no Kopienas par indikatīvu programmējamu finanšu piešķīrumu, kā minēts IV pielikuma 3. pantā, no kā valsts vai reģions var gūt labumu piecu gadu periodā; c) indikatīvas programmas sagatavošana un pieņemšana CS vai RCS izpildei; d) izvērtēšanas process attiecībā uz CS vai RCS, indikatīvā programma un tai piešķirto resursu apjoms. 15. pants CS un indikatīvās programmas 1. Programmēšanas procesa sākumā Komisija pēc apspriedes ar Banku kopā ar attiecīgo ĀKK valsti sagatavo Valsts sadarbības stratēģiju (CS) un tai pievienotu indikatīvu programmu jomas līmenī. 2. CS sagatavošana notiek, saskaņojot dalībvalstu pārstāvju darbu attiecīgajā ĀKK valstī. Tāda saskaņošana: a) pēc iespējas notiek ar mehānismu starpniecību, kuri pastāv donoru saskaņošanai attiecīgajā ĀKK valstī; b) ir atvērta to dalībvalstu dalībai, kas nav pastāvīgi pārstāvētas attiecīgajā ĀKK valstī, un citu donoru dalībai, kuri ir aktīvi tajā ĀKK valstī; dalībvalstīm, kas nevar piedalīties saskaņošanas darbā, ir pieeja informācijai par rezultātiem; c) iesaista Banku jautājumos, kas saistīti ar tās darbībām un ar Ieguldījumu mehānisma darbībām. 3. Saskaņošana jomas līmenī liek uzsvaru uz kopīgiem vajadzību un izpildes novērtējumiem, sektoru analīzi un prioritātēm. Saskaņošanas izpilde nodrošina, lai CS un indikatīvā programma būtu saskaņotas ar valsts vadītām iniciatīvām, kā Nabadzības samazināšanas stratēģijas dokuments un Visaptverošs attīstības satvars, ja tāds dialogs pastāv. 4. Kopienas atbalstu dotāciju veidā koncentrē ierobežotā skaitā būtisku sektoru, un nodrošina komplementaritāti ar operācijām, ko finansē pati ĀKK valsts, dalībvalstis un citi donori. 5. Katru CS, ieskaitot tās indikatīvās programmas projektu, izklāsta atsevišķā dokumentā. Minētais dokuments ir pakļauts viedokļu apmaiņai starp dalībvalstīm un Komisiju EAF komitejas ietvaros. Saskaņā ar ĀKK-EK Nolīguma IV pielikuma 4. panta 3. punktu un 5. panta 4. punktu indikatīvajā programmā iekļauj specifiskas un skaidri identificētas operācijas mērķu sasniegšanai, jo īpaši tās, par ko var uzņemties saistības pirms nākamās izvērtēšanas. Indikatīvajā programmā iekļauj arī ietekmes rādītājus un sektorālās politikas saistības, kā arī grafiku indikatīvās programmas izpildei un izvērtēšanai, ieskaitot saistības un resursu izmaksu. Banka piedalās tādā viedokļu apmaiņā. EAF Komiteja sniedz atzinumu par dokumenta saturu saskaņā ar 27. pantā izklāstīto procedūru. 6. Indikatīvo programmu vēlāk pieņem, savstarpēji vienojoties Komisijai un attiecīgajai ĀKK valstij, un pēc pieņemšanas tā uzliek saistības gan Kopienai, gan tai valstij. Pabeigto CS un tās indikatīvo programmu vēlāk nosūta EAF komitejai informācijai. Ja CS un indikatīvo programmu, par ko EAF komiteja sniegusi atzinumu, būtiski groza, pirms to parakstījusi attiecīgā ĀKK valsts, tad pārskatīto CS un indikatīvo programmu iesniedz minētajai EAF komitejai jauna atzinuma sniegšanai. 7. Komisija, Banka un dalībvalstis veic visus vajadzīgos pasākumus, jo īpaši saistībā ar šā panta 5. punktā minēto viedokļu apmaiņas procesu, lai nodrošinātu, ka CS izveido un atbilstošo indikatīvo programmu pabeidz pēc iespējas drīzāk. Ja vien nav ārkārtēji apstākļi, tad minēto procesu pabeidz divpadsmit mēnešos pēc Partnerattiecību nolīguma parakstīšanas. 16. pants Resursu piešķiršana Programmēšanas procesu, kas minēti ĀKK-EK Nolīguma IV pielikuma 1. un 8. pantā, sākumā Komisija uz kritēriju pamata, kas noteikti ĀKK-EK Nolīguma IV pielikuma 3. un 9. pantā, nosaka indikatīvo dotācijas piešķīrumu resursu ietvaros, kas precizēti 2. panta 1. punkta a) apakšpunkta i) ievilkumā un b) apakšpunktā par katru ĀKK valsti un reģionu, uz kuru pamatojas programmēšanas process. Abus elementus, kas veido piešķiršanu katrai valstij, kā minēts ĀKK-EK Partnerattiecību nolīguma IV pielikuma 3. panta 2. punktā, identificē šajā kontekstā. Komisija informē EAF komiteju par tādiem piešķīrumiem, kā arī par jebkuriem noteikumiem, kas pieņemti saskaņā ar IV pielikuma 3. panta 4. punktu. EAF komiteja saskaņā ar 27. pantā noteikto procedūru sniedz atzinumu par metodi, ko izmanto resursu piešķiršanas vispārīgo kritēriju piemērošanā, kā to iesniegusi Komisija. 17. pants Indikatīvo programmu ikgadējs izvērtējums 1. Saskaņā ar ĀKK-EK Nolīguma IV pielikuma 5. panta 4. punktu Komisija kopā ar katru ĀKK valsti un ciešā saskaņā ar dalībvalstīm veic katras indikatīvās programmas ikgadēju darbības izvērtējumu. Banku konsultē par jautājumiem, kas saistīti ar tās darbībām un ar Ieguldījumu mehānisma darbībām. 2. Tādu katras programmas izvērtējumu pabeidz 60 dienās. Komisija, Banka un dalībvalstis veic visus vajadzīgos pasākumus, jo īpaši saistībā ar šā panta 3. punktā minēto viedokļu apmaiņas procesu, lai nodrošinātu minētā termiņa ievērošanu. 3. EAF komiteja 60 dienu periodā apspriež ikgadējo izvērtējumu uz dokumenta pamata, ko iesniedz Komisija. 4. Ikgadējo izvērtējumu pabeidz Komisija un attiecīgā ĀKK valsts. Ikgadējā izvērtējuma gala rezultātus paziņo EAF komitejai informācijai. 18. pants CS termiņa vidus un termiņa beigu izvērtējumi 1. Finanšu protokola piemērošanas perioda vidū un beigās izvērtēšanas procesu saskaņā ar procesu, kas minēts ĀKK-EK Nolīguma IV pielikuma 5. panta 6. punktā un 11. pantā, paplašina, lai tajā iekļautu arī CS un indikatīvās programmas izvērtējumu un korekciju par nākamo piecu gadu periodu. Minētie izvērtējumi veido programmēšanas procesa sastāvdaļu, un tajos kā būtisku daļu iekļauj novērtējumu par Kopienas attīstības sadarbības ietekmi saistībā ar CS noteiktajiem mērķiem un rādītājiem. Termiņa vidus un termiņa beigu izvērtējumus par katru ĀKK valsti veic Komisija un attiecīgā ĀKK valsts, ciešā saskaņā ar dalībvalstīm, kas pārstāvēta tajā ĀKK valstī. Banku konsultē par jautājumiem, kas saistīti ar tās darbībām un ar Ieguldījumu mehānisma darbībām. 2. Termiņa vidus un termiņa beigu izvērtējumu rezultātā Komisija var ierosināt resursu piešķiršanas pārskatīšanu par nākamo piecu gadu periodu, ņemot vērā attiecīgās ĀKK valsts pašreizējās vajadzības un izpildi. 3. Izvērtējumus Finanšu protokola piemērošanas perioda termiņa vidū un beigās, ieskaitot piešķirto resursu iespējamu pārskatīšanu, pabeidz kopumā 90 dienās. Komisija, Banka un dalībvalstis veic visus vajadzīgos pasākumus, jo īpaši saistībā ar šā panta 4. punktā minēto EAF komitejas atzinuma procesu, lai nodrošinātu attiecībā uz izvērtējumiem minēto termiņu ievērošanu. 4. Periodā, kas noteikts termiņa vidus un termiņa beigu izvērtējumiem, pamatojoties uz Komisijas iesniegtu dokumentu, EAF komiteja saskaņā ar 27. pantu sniedz atzinumu par: a) termiņa vidus un termiņa beigu izvērtēšanas slēdzieniem; b) CS un tās indikatīvo programmu; c) Komisijas priekšlikumu par resursu piešķiršanu. 19. pants Reģionālās programmas 1. Reģionālās sadarbības stratēģijas (RCS) un tai pievienotās indikatīvās programmas sagatavošanu veic Komisija un attiecīgi pilnvarota(-s) reģionāla(-s) organizācija(-s) vai, ja nav tādu pilnvaru, tad ĀKK valstu valsts kredītrīkotāji attiecīgajā reģionā. Ja ir iecelts reģionālais kredītrīkotājs, tad RCS un tās indikatīvās programmas sagatavošanu veic, saskaņojot ar dalībvalstīm. 2. Tāda saskaņošana iesaista Banku jautājumos, kas saistīti ar tās darbībām un ar Ieguldījumu mehānisma darbībām. 3. RCS un tās indikatīvās programmas projektu izklāsta atsevišķā dokumentā. Minētais dokuments ir pakļauts viedokļu apmaiņai starp dalībvalstīm un Komisiju EAF komitejas ietvaros. EAF komiteja sniedz atzinumu par RCS projektu un tās indikatīvo programmu saskaņā ar 27. pantā izklāstīto procedūru, ņemot vērā noteikumus, kas paredzēti šā nolīguma 23. panta 1. punktā. 4. Indikatīvo programmu vēlāk pieņem, savstarpēji vienojoties Komisijai un attiecīgi pilnvarotajai(-ām) reģionālajai(-ām) organizācijai(-ām) vai, ja nav attiecīgi pilnvarotas reģionālas organizācijas, ĀKK valstu kredītrīkotājiem attiecīgajā reģionā. Pēc pieņemšanas indikatīvā programma uzliek saistības gan Kopienai, gan minētajām valstīm. 5. RCS un indikatīvās programmas termiņa vidus un termiņa beigu izvērtējumu veic saskaņā ar ĀKK-EK Nolīguma IV pielikuma 11. pantu. Izvērtēšanas procesā EAF komiteja sniedz atzinumu saskaņā ar 27. pantu, pamatojoties uz kopsavilkuma dokumentu, ko iesniedz Komisija. Pēc minētās komitejas apspriedēm izvērtēšanas procesu pabeidz, strādājot kopā Komisijai un attiecīgi pilnvarotajai(-ām) reģionālajai(-ām) organizācijai(-ām) vai, ja tādu pilnvaru nav, ĀKK valstu kredītrīkotājiem attiecīgajā reģionā. Izvērtēšanas gala rezultātus izklāsta kopsavilkuma veidā un nosūta EAF komitejai informācijai. 6. Termiņa vidus un termiņa beigu izvērtējumos var iekļaut resursu piešķiršanas pārskatīšanu, ņemot vērā attiecīgā ĀKK reģiona pašreizējās vajadzības un izpildi. 20. pants Izvērtēšana ārkārtas apstākļos Ārkārtas apstākļos, kas minēti ĀKK-EK Nolīguma 72. un 73. pantā, CS izvērtēšanu var veikt vai nu pēc attiecīgās ĀKK valsts, vai Komisijas pieprasījuma. Tādos gadījumos šā nolīguma 18. pantā paredzēto izvērtēšanas procedūru piemēro, attiecīgā gadījumā ņemot vērā ĀKK-EK Nolīguma IV pielikuma 3. panta 4. punkta noteikumus. IV NODAĻA LĒMUMU PIEŅEMŠANAS PROCEDŪRAS 21. pants Eiropas Attīstības fondu komiteja 1. Komiteju (še turpmāk "EAF komiteja"), kuras sastāvā ietilpst dalībvalstu valdību pārstāvji, izveido Komisijā, kas atbild par Eiropas Attīstības fonda resursiem, ko administrē Komisija. EAF komitejas priekšsēdētājs ir Komisijas pārstāvis, un tās sekretariātu nodrošina Komisija. Bankas pārstāvis piedalās tās darbā. 2. Padome vienbalsīgi pieņem EAF komitejas reglamentu. 3. EAF komitejā dalībvalstīm ir šāds balsu skaits: Dalībvalsts | Balsis | Beļģija | 9 | Dānija | 5 | Vācija | 50 | Grieķija | 4 | Spānija | 13 | Francija | 52 | Īrija | 2 | Itālija | 27 | Luksemburga | 1 | Nīderlande | 12 | Austrija | 6 | Portugāle | 3 | Somija | 4 | Zviedrija | 6 | Apvienotā Karaliste | 27 | 4. EAF komiteja pieņem lēmumus ar kvalificētu balsu vairākumu 145 balsīm, ja labvēlīgu balsojumu izsaka vismaz astoņas dalībvalstis. 5. Svēršanu, kas noteikta 3. punktā, un kvalificēto vairākumu, kas noteikts 4. punktā, var grozīt ar Padomes vienbalsīgu lēmumu gadījumā, kas minēts 1. panta 4. punktā. 22. pants EAF komitejas pienākumi 1. EAF komiteja koncentrē savu darbu uz būtiskiem sadarbības attīstības jautājumiem valsts un reģionālā līmenī. Saskaņošanas un komplementaritātes interesēs tā uzrauga Kopienas un dalībvalstu pieņemto attīstības stratēģiju izpildi. 2. Komitejas uzdevumi attiecas uz trīs līmeņiem: a) Kopienas atbalsta un programmēšanas izvērtējumu programmēšana, jo īpaši koncentrējoties uz valstu un reģionālajām stratēģijām, ieskaitot projektu un programmu identificēšanu; b) dalība lēmumu pieņemšanas procesā, kas saistīts ar finansējumiem no Eiropas Attīstības fonda, un c) Kopienas atbalsta izpildes uzraudzība, ieskaitot sektorālos aspektus, transversālas tēmas un jomas līmeņa saskaņošanas darbību. 23. pants Programmēšana, identifikācija, komplementaritāte un atbilstība 1. Attiecībā uz programmēšanu komiteja a) sniedz atzinumu par pārbaudi, kas minēta 15. panta 5. punktā, 15. panta 6. punkta otrajā daļā, 16. panta otrajā daļā, 18. panta 4. punktā un 19. panta 3. un 5. punktā, saskaņā ar 27. pantā izklāstīto procedūru, un b) izskata ikgadējo izvērtējumu slēdzienus, kas minēti 17. panta 3. punktā. 2. Kopiena izskata arī atbilstību un komplementaritāti starp Kopienas atbalstu un atbalstu no dalībvalstīm. Lai nodrošinātu pārredzamību un atbilstību starp sadarbības operācijām un uzlabotu komplementaritāti starp Kopienas darbībām un divpusēju atbalstu, Komisija paziņo dalībvalstīm un to pārstāvjiem klātienē piezīmes, kas identificē projektus, viena mēneša laikā pēc lēmuma pieņemšanas par to novērtēšanu. Minētās piezīmes regulāri atjaunina un tūlīt nosūta EAF komitejai, dalībvalstīm un to pārstāvjiem. 3. Komplementaritātes interesēs katra dalībvalsts regulāri informē Komisiju par sadarbības darbībām, ko tā veic vai grasās veikt katrā konkrētā valstī. Informāciju par divpusēju atbalstu sniedz pirmās CS izveidošanas gadījumā un atjaunina vismaz ikgadējās izvērtēšanas laikā. 24. pants Finansēšanas priekšlikumi, par ko EAF komiteja sniedz atzinumu 1. EAF komiteja, ievērojot 27. pantā noteikto procedūru, sniedz atzinumu par: a) finansēšanas priekšlikumiem par projektiem un programmām, kuru vērtība ir lielāka nekā 8 miljoni EUR vai kas pārstāv vairāk nekā 25 % indikatīvās programmas; b) finansēšanas priekšlikumiem, kas sastādīti saskaņā ar 9. pantu. 2. Finansēšanas priekšlikumus, kuru vērtība ir: a) lielāka nekā 15 miljoni EUR vai kas pārstāv vairāk nekā 25 % indikatīvās programmas, apstiprina ar mutisku procedūru; b) no 8 līdz 15 miljoniem EUR, apstiprina ar rakstisku procedūru. 3. Nepieprasot vispirms EAF komitejas atzinumu, Komisija var apstiprināt operācijas, kuru vērtība ir mazāka par vai vienāda ar 8 miljoniem EUR un kas pārstāv mazāk nekā 25 % indikatīvās programmas. Katra dalībvalsts var pieprasīt, lai operācijas, ko tieši apstiprinājusi Komisija, tiktu apspriestas kādā no nākamajām EAF komitejas sanāksmē. Par operācijām, kuru vērtība ir: a) no 2 līdz 8 miljoniem EUR, Komisija sniegs EAF komitejai iepriekšēju informāciju atbilstīgi 5. punktā noteiktajiem kritērijiem vismaz divas nedēļas pirms lēmuma pieņemšanas; b) no EUR 500000 līdz 2 miljoniem EUR, Komisija sniegs EAF komitejai īsu iepriekšēju informāciju vismaz divas nedēļas pirms lēmuma pieņemšanas; c) mazāk nekā EUR 500000, Komisija informēs EAF komiteju pēc lēmuma pieņemšanas. 4. Komisija var arī apstiprināt, nepieprasot EAF komitejas atzinumu, papildu saistības, ko pieprasa, lai nosegtu sagaidāmu vai faktisku pārtēriņu, ievērojot 1. punkta a) un b) apakšpunktā minētu projektu vai programmu, ja pārtēriņš vai papildus pieprasītā summa nepārsniedz 20 % sākotnējo saistību, kas noteiktas finansēšanas lēmumā, un/vai 5 miljonus EUR, un ja tā(-s) rezultātā projekts netiek būtiski grozīts. 5. Finansēšanas priekšlikumos, kas minēti 1. punktā un 3. punkta a) apakšpunktā, jo īpaši norāda: a) projektu vai programmu nozīmi attiecīgās valsts vai valstu attīstībai un CS vai RCS izklāstīto mērķu sasniegšanai; b) tādu projektu un programmu sagaidāmo ietekmi un to izpildes iespējas, un pasākumus, lai nodrošinātu to ilgtspējību pēc Kopienas finansējuma beigām. Finansēšanas priekšlikumos precizē arī procedūras un izpildes grafiku, kā arī galvenos rādītājus sagaidāmo mērķu un rezultātu sasniegšanas novērtēšanai. Tajos norāda arī devumu no iepriekšējās pieredzes un programmām, un to, kā tās ņemtas vērā programmas attīstībā, un kā tiek veikta saskaņošana starp donoriem attiecīgajā valstī vai valstīs. 25. pants Eiropas Attīstības fonda ārkārtas palīdzības finansēšana 1. Humanitāro un ārkārtas palīdzību piešķir saskaņā ar ĀKK-EK Nolīguma 72. un 73. pantu un attiecīgo Lēmuma pantu. Ja budžeta finansējums nav pieejams, tad tādu palīdzību var finansēt no 9. EAF dotācijām, kas minētas 2. panta 1. punkta a) apakšpunkta i) ievilkumā. 2. Par īpašas steidzamības gadījumiem var uzskatīt pēkšņas un neparedzamas nopietnas ārkārtas rakstura humanitāras, ekonomiskas un sociālas grūtības, kas rodas no dabas katastrofām, cilvēka radītām krīzēm kā karš un citi konflikti, vai ārkārtas apstākļiem ar salīdzināmu ietekmi. Tādos gadījumos Komisija var tieši pieņemt lēmumus par vērtību līdz 10 miljoniem EUR. Tādu palīdzību ierobežo līdz izpildei maksimāli sešos mēnešos. 3. Par īpaši steidzamām operācijām Komisija: - pieņem savu lēmumu, - rakstiski informē dalībvalstis četrdesmit astoņās stundās, - paziņo par savu lēmumu nākamajā komitejas sanāksmē. Tādā gadījumā Komisija jo īpaši pamato iemeslus, kāpēc izmantota īpašas steidzamības procedūra. 26. pants Vispārējās atļaujas 1. Ievērojot procedūras, kas noteiktas par finansēšanas priekšlikumiem 24. panta 1. un 3. punktā, un lai paātrinātu minētās procedūras, Komisija pēc kvalitātes un daudzuma novērtējuma var apstiprināt vispārējās atļaujas, kas attiecas uz kopējām summām par IV pielikuma 16. panta 7. punktā minētajām darbībām. 2. Vispārējās atļaujas var izmantot arī procentu likmju subsīdijām, uz ko attiecas 30. panta noteikumi. 3. Tādos finansēšanas priekšlikumos jāprecizē mērķi un, attiecīgā gadījumā, Kopienas iemaksas paredzētā ietekme, darbības ilgtspējība, iepriekšējā pieredze un agrākie novērtējumi, kā arī saskaņošana ar citiem donoriem. 27. pants Lēmumu pieņemšanas procedūra 1. Ja EAF komitejai pieprasa sniegt atzinumu, tad Komisija iesniedz komitejai pieņemamo pasākumu projektu. 2. EAF komiteja sniedz atzinumu saskaņā ar 21. panta noteikumiem un saskaņā ar 21. panta 2. punktā minēto reglamentu. 3. Pēc EAF Komitejas atzinuma Komisija veic pasākumus, ko piemēro nekavējoties. Ja Komisija nolemj atkāpties no EAF komitejas sniegtā atzinuma vai ja komiteja nav sniegusi labvēlīgu atzinumu, tad Komisija vai nu atsauc priekšlikumu vai pēc iespējas drīzāk nodod priekšlikumu Padomei. Padome par to lemj atbilstīgi tai pašai balsošanas procedūrai, kā EAF komiteja, periodā, kas parasti nevar pārsniegt divus mēnešus. 4. Ja pasākums, ko Komisija minējusi Padomei, sastāv no 24. panta 1. punktā minētā finansēšanas priekšlikuma vai no 26. pantā minētās vispārējās atļaujas, tad attiecīgo ĀKK valsti vai valstis informē saskaņā ar ĀKK-EK Partnerattiecību nolīguma IV pielikuma 16. pantu. Tādos gadījumos Kopiena nepieņem galīgo lēmumu, pirms nav beidzies ĀKK-EK Nolīguma IV pielikuma 16. panta 5. punktā minētais 60 dienu periods. 28. pants Izpildes uzraudzība Attiecībā uz sadarbības izpildes uzraudzību, EAF komiteja apspriež: a) vispārējos attīstības jautājumus, ja tie ir saistīti ar Eiropas Attīstības fonda izpildi; b) sektorālās stratēģijas, ko attīstījusi Komisija, sadarbībā ar dalībvalstu ekspertiem, ja to uzskata par nepieciešamu Kopienas attīstības politikas saskaņai; c) valsts vai sektorālo stratēģiju, programmu, projektu novērtējumu vai jebkuru citu novērtējumu, ko uzskata par Kopienas interesēs esošiem, rezultātus; d) projektu un programmu termiņa vidus novērtējumu, ja to prasa EAF komiteja, apstiprinot finansēšanas priekšlikumus, vai ja tāds novērtējums rada būtiskus grozījumus attiecīgajā projektā vai programmā. V NODAĻA IEGULDĪJUMU MEHĀNISMA KOMITEJA 29. pants Ieguldījumu mehānisma komiteja 1. Komiteju (še turpmāk "IM komiteja"), kuras sastāvā ietilpst dalībvalstu valdību pārstāvji un Komisijas loceklis, izveido Bankas aizgādībā. Katra valdība ieceļ vienu pārstāvi un vienu ieceltu aizstājēju. Komisija tāpat darbojas attiecībā uz tās pārstāvi. Lai saglabātu nepārtrauktību, IM komitejas priekšsēdētāju ievēl IM komitejas locekļi no sava vidus uz divu gadu periodu. Banka nodrošina komitejas sekretariātu un palīgdienestus. Balso tikai IM komitejas locekļi, ko iecēlušas dalībvalstis, vai to aizstājēji. 2. Padome ar vienbalsīgu lēmumu pieņem IM komitejas reglamentu, pamatojoties uz priekšlikumu, ko sastādījusi Banka pēc apspriedes ar Komisiju. 3. IM komiteja pieņem lēmumu ar kvalificētu balsu vairākumu. Balsu svēršana ir tāda, kā noteikts 21. pantā. 4. IM komiteja tiekas vismaz četras reizes gadā. Papildu sanāksmes sasauc pēc Bankas vai Komitejas locekļu pieprasījuma, kā izklāstīts reglamentā. Turklāt, IM komiteja var sniegt atzinumu ar rakstisku procedūru par jautājumiem, kas minēti 30. panta 2. punktā. 30. pants IM komitejas, Bankas un Komisijas pienākumi 1. IM komiteja apstiprina: 1) mehānisma darbības pamatnostādnes un priekšlikumus to pārskatīšanai; 2) mehānisma ieguldījumu stratēģijas un uzņēmējdarbības plānus, ieskaitot izpildes rādītājus, pamatojoties uz ĀKK-EK Nolīguma mērķiem un Kopienas attīstības politikas vispārējiem principiem; 3) ieguldījumu mehānisma gada pārskatus; 4) visus vispārējās politikas dokumentus, ieskaitot novērtējuma ziņojumus, kuri attiecas uz Ieguldījumu mehānismu. 2. Turklāt IM komiteja sniedz atzinumu par: 1) priekšlikumiem piešķirt procentu subsīdijas saskaņā ar Nolīguma II pielikuma 2. panta 7. punktu un 4. panta 2. punktu; tādos gadījumos Komiteja sniedz atzinumu arī par tādas procentu subsīdijas izmantošanu; 2) priekšlikumiem par IM ieguldījumu jebkurā projektā, par ko Komisija sniegusi negatīvu atzinumu; 3) citiem priekšlikumiem saistībā ar Ieguldījumu mehānismu, pamatojoties uz vispārīgajiem principiem, kuri noteikti darbības pamatnostādnēs. 3. Bankas pienākums ir savlaicīgi iesniegt IM komitejai visus jautājumus, kam vajadzīgs IM komitejas apstiprinājums vai atzinums, kā paredzēts šā panta 1. un 2. punktā. Jebkuru priekšlikumu, ko iesniedz komitejai atzinumam, sastāda saskaņā ar attiecīgajiem kritērijiem un principiem, kas izklāstīti darbības pamatnostādnēs. 4. Banka un Komisija cieši sadarbojas un attiecīgā gadījumā saskaņo savas attiecīgās operācijas. Cita starpā: 1) Banka kopā ar Komisiju sastāda Mehānisma darbības pamatnostādņu projektu; 2) Banka iepriekš lūdz Komisijas atzinumu: a) par ieguldījumu stratēģijām, uzņēmējdarbības plāniem un vispārējās politikas dokumentiem; b) par valsts sektora vai finanšu sektora projektu atbilstību attiecīgajai valsts sadarbības stratēģijai vai reģionālās sadarbības stratēģijai vai, attiecīgā gadījumā, Ieguldījumu mehānisma vispārējiem mērķiem; 3) Banka lūdz arī Komisijas piekrišanu par jebkuru priekšlikumu, kas iesniegts IM komitejai par procentu subsīdiju, kas attiecas uz tā atbilstību ĀKK-EK Nolīguma II pielikuma 2. panta 7. punktam un 4. panta 2. punktam un kritērijiem, kas noteikti Ieguldījumu mehānisma darbības pamatnostādnēs. Uzskata, ka Komisija ir sniegusi labvēlīgu atzinumu vai ir piekritusi priekšlikumam, ja vien tā nepaziņo negatīvu atzinumu par tādu priekšlikumu divās nedēļās pēc priekšlikuma iesniegšanas. Ja ir vajadzīgs Komisijas atzinums par priekšlikumu saskaņā ar 2. punkta b) apakšpunktu, tad Banka iesniedz pieprasījumu īsa memoranda veidā, izceļot ierosinātās operācijas mērķus un motīvus, kā arī tās nozīmi valsts stratēģijai. 5. Banka neveic nevienu 2. punktā minēto darbību, ja IM komiteja nav sniegusi labvēlīgu atzinumu. Pēc IM komitejas labvēlīga atzinuma saņemšanas Banka lemj par priekšlikumu saskaņā ar savām pašas procedūrām. Jo īpaši, ņemot vērā jaunus apstākļus, tā var nolemt nevirzīt tālāk priekšlikumu. Banka regulāri informē IM komiteju un Komisiju par gadījumiem, kad tā nolemj neturpināt lietu. Par aizdevumiem no saviem pašas resursiem un par IM ieguldījumiem, par ko netiek prasīts IM komitejas atzinums, Banka lemj saskaņā ar savām pašas procedūrām un, Mehānisma gadījumā, saskaņā ar pamatnostādnēm un ieguldījumu stratēģijām, ko apstiprinājusi IM komiteja. Neatkarīgi no IM komitejas negatīva atzinuma par priekšlikumu piešķirt procentu subsīdiju, Banka var turpināt lietu ar konkrēto aizdevumu bez procentu subsīdijas guvuma. Banka regulāri informē IM komiteju un Komisiju par katru gadījumu, kad tā tādējādi nolemj turpināt lietu. Banka, ievērojot darbības pamatnostādnēs noteiktos nosacījumus, un ar nosacījumu, ka konkrētā aizdevuma vai Ieguldījumu mehānisma ieguldījuma būtiskais mērķis paliek nemainīgs, var nolemt grozīt Ieguldījumu mehānisma aizdevuma vai ieguldījuma, par ko IM komiteja sniegusi labvēlīgu atzinumu saskaņā ar 2. punktu, vai jebkura aizdevuma, par ko komiteja sniegusi labvēlīgu atzinumu par procentu subsīdijām, noteikumus. Jo īpaši, Banka var nolemt palielināt aizdevuma vai Ieguldījumu mehānisma ieguldījuma summu par ne vairāk kā 20 %. Tāda palielinājuma rezultātā attiecībā uz projektiem ar procentu subsīdijām, kas minētas Nolīguma II pielikuma 2. panta 7. punkta a) apakšpunktā, var proporcionāli pieaugt procentu subsīdijas vērtība. Banka regulāri informē IM komiteju un Komisiju par katru gadījumu, kad tā tādējādi nolemj turpināt lietu. Par projektiem, uz ko attiecas Nolīguma II pielikuma 2. panta 7. punkta b) apakšpunkts, ja tiek pieprasīts subsīdijas vērtības palielinājums, tad IM komitejai pieprasīs sniegt atzinumu, pirms Banka turpina lietu. 6. Banka pārvalda Ieguldījumu mehānisma ieguldījumus un visus līdzekļus, ko tur uz minētā Ieguldījumu mehānisma rēķina saskaņā ar nolīguma mērķiem. Tā jo īpaši var piedalīties to juridisko personu pārvaldības un uzraudzības orgānos, kuros Ieguldījumu mehānisms ir ieguldījis, un var negatīvi ietekmēt, atbrīvot un grozīt tiesības, ko tur uz Ieguldījumu mehānisma rēķina. VI NODAĻA NOBEIGUMA NOTEIKUMI 31. pants Finanšu regula Šā nolīguma izpildes noteikumi ir tās Finanšu regulas priekšmets, ko pirms ĀKK-EK Nolīguma stāšanās spēkā pieņēmusi Padome, lemjot ar 21. pantā noteiktu kvalificētu balsu vairākumu, uz Komisijas priekšlikuma pamata, un pēc tam, kad atzinumu ir sniegusi gan Banka (par noteikumiem, kas uz to attiecas), gan Revīzijas palāta, kas izveidota saskaņā ar Eiropas Kopienas dibināšanas līguma 247. pantu (še turpmāk "Revīzijas palāta"). 32. pants Finanšu režīms 1. Katra finanšu gada beigās Komisija pieņem 9. EAF ieņēmumu un izdevumu pārskatu un bilanci. 2. Neierobežojot 4. punktu, Revīzijas palāta arī izpilda savas pilnvaras attiecībā uz 9. EAF operācijām. Nosacījumus, ar kuriem Palāta izpilda savas pilnvaras, nosaka 31. pantā minētajā Finanšu regulā. 3. Atbrīvojumu 9. EAF finanšu pārvaldībai, izņemot Bankas vadītās operācijas, Komisijai piešķir Eiropas Parlaments pēc Padomes ieteikuma, kas pieņem lēmumu ar šā nolīguma 21. pantā noteiktu kvalificētu balsu vairākumu. 4. Komisija dara 12. pantā minēto informāciju pieejamu Revīzijas palātai, lai tā uz dokumentāru pierādījumu pamata varētu veikt atbalsta, kas piešķirts no 9. EAF resursiem, pārbaudes. 5. Uz operācijām, ko finansē no 9. EAF resursiem, kurus finansē Banka, attiecina kontroles un izmaksas procedūru, kas noteikta Bankas Statūtos visām tās operācijām. Katru gadu Banka nosūta Komisijai un Padomei savu gada pārskatu par to operāciju izpildi, ko finansē no 9. EAF resursiem, kurus tā pārvalda. 33. pants Iepriekšējie EAF 1. Jebkurus atlikumus no iepriekšējiem EAF, kā minēts 1. panta 2. punkta b) apakšpunktā, pārnes uz 9. EAF un, neierobežojot turpmākā 2. punkta noteikumus, pārvalda saskaņā ar nosacījumiem, kuri noteikti vai nu šajā nolīgumā vai Lēmumā. 2. Ja resursu apjoms, kas tādējādi pārnesti no iepriekšējiem EAF uz konkrētām valsts un reģionālām indikatīvām programmām, kas minētas attiecīgi 14. panta 3. punkta c) apakšpunktā un 19. pantā, saskaņā ar 9. EAF, pārsniedz 10 miljonus EUR par valsti vai reģionu, tad uz tādiem resursiem attiecina EAF izcelsmes noteikumus attiecībā uz tiesībām piedalīties konkursos un uz līgumu piešķiršanu. Ja pārnestie resursi ir vienādi ar vai mazāki par 10 miljoniem EUR, tad piemēro atbilstības noteikumus, kas piemērojami konkursiem saskaņā ar 9. EAF. 34. pants Pārskatīšanas klauzula Padome ar vienbalsīgu lēmumu un pēc Komisijas priekšlikuma var grozīt pantus, kas iekļauti II līdz V nodaļā, izņemot 21. pantu. Banku asociē ar Komisijas priekšlikumu par jautājumiem, kuri attiecas uz tās darbībām un uz Ieguldījumu mehānisma darbību. Tādus grozījumus var paredzēt, lai: a) nodrošinātu atbilstību ĀKK-EK Nolīgumam un jo īpaši tā pielikumiem, kas attiecas uz izpildes un pārvaldības procedūrām, un b) pastiprinātu Eiropas Attīstības fonda resursu izpildes efektivitāti. Šajā kontekstā sliekšņus finansēšanas priekšlikumu nodošanai EAF komitejai, kā minēts 24. pantā, un lēmumu pieņemšanas procedūrai, kā minēts 27. pantā, var pārskatīt 2003. gadā. 35. pants Ratifikācija, stāšanās spēkā un ilgums 1. Katra dalībvalsts apstiprina šo nolīgumu saskaņā ar savām konstitucionālajām prasībām. Katras dalībvalsts valdība informē Eiropas Savienības Padomes Ģenerālsekretariātu, kad ir pabeigtas vajadzīgās procedūras, lai šis nolīgums stātos spēkā. 2. Šis nolīgums stājas spēkā pirmajā dienā otrajā mēnesī pēc tam, kad pēdējā dalībvalsts ir paziņojusi par šā nolīguma apstiprināšanu. 3. Šo nolīgumu noslēdz uz tikpat ilgu laiku kā Finanšu protokolu, kas pievienots ĀKK-EK Nolīgumam. Tomēr neatkarīgi no 2. panta 4. punkta, šis nolīgums paliek spēkā tik ilgi, cik vajadzīgs, lai pilnībā izpildītu visas operācijas, ko finansē saskaņā ar ĀKK-EK Nolīgumu un minēto Finanšu protokolu. 36. pants Autentiskās valodas Šo nolīgumu, kas sastādīts vienā oriģināleksemplārā angļu, dāņu, franču, grieķu, holandiešu, itāļu, portugāļu, somu, spāņu, vācu un zviedru valodā, un no tiem visi vienpadsmit minētie teksti ir pilnīgi autentiski, deponē Eiropas Savienības Padomes Ģenerālsekretariāta arhīvā, kurš izsniedz apstiprinātu kopiju katras parakstītājas valsts valdībai. Ko apliecinot, dalībvalstu valdību pārstāvji, tiekoties Padomē, ir parakstījuši šo. EN FE DE LO CUAL, los representantes de los Gobiernos de los Estados miembros, reunidos en el seno del Consejo, abajo firmantes, suscriben el presente Acuerdo.TIL BEKRÆFTELSE HERAF har undertegnede repræsentanter for medlemsstaternes regeringer, forsamlet i Rådet, underskrevet denne aftale.ZU URKUND DESSEN haben die unterzeichneten Vertreter der Regierungen der Mitgliedstaaten ihre Unterschriften unter dieses Abkommen gesetzt.ΕΙΣ ΠΙΣΤΩΣΗ ΤΩΝ ΑΝΩΤΕΡΩ, οι κάτωθι υπογράφοντες αντιπρόσωποι των κυβερνήσεων των κρατών μελών, συνελθόντες στα πλαίσια του Συμβουλίου, έθεσαν τις υπογραφές τους κάτω από την παρούσα συμφωνία.IN WITNESS WHEREOF, the undersigned Representatives of the Governments of the Member States, meeting within the Council, have hereunto set their hands.EN FOI DE QUOI, les représentants des gouvernements des États membres, réunis au sein du Conseil, soussignés, ont apposé leurs signatures au bas du présent accord.IN FEDE DI CHE, i rappresentanti dei governi degli Stati membri sottoscritti, riuniti in sede di Consiglio, hanno apposto le proprie firme in calce al presente accordo.TEN BLIJKE WAARVAN de vertegenwoordigers van de regeringen van de lidstaten, in het kader van de Raad bijeen, hun handtekening onder dit akkoord hebben gesteld.EM FÉ DO QUE os representantes dos Governos dos Estados-Membros, reunidos no Conselho, abaixo assinados, apuseram as suas assinaturas no final do presente Acordo.TÄMÄN VAKUUDEKSI alla mainitut neuvostossa kokoontuneet jäsenvaltioiden hallitusten edustajat ovat allekirjoittaneet tämän sopimuksen.TILL BEVIS HÄRPÅ har undertecknade företrädare för medlemsstaternas regeringar, församlade i rådet, undertecknat detta avtal. Hecho en Bruselas, el dieciocho de septiembre del año dos mil.Udfærdiget i Bruxelles den attende september to tusind.Geschehen zu Brüssel am achtzehnten September zweitausend.Έγινε στις Βρυξέλλες, στις δέκα οκτώ Σεπτεμβρίου δύο χιλιάδες.Done at Brussels on the eighteenth day of September in the year two thousand.Fait à Bruxelles, le dix-huit septembre deux mille.Fatto a Bruxelles, addì diciotto settembre duemila.Gedaan te Brussel, de achttiende september tweeduizend.Feito em Bruxelas, em dezoito de Setembro de dois mil.Tehty Brysselissä kahdeksantenatoista päivänä syyskuuta vuonna kaksituhatta.Som skedde i Bryssel den artonde september tjugohundra. Pour le gouvernement du Royaume de BelgiqueVoor de Regering van het Koninkrijk BelgiëFür die Regierung des Königreichs Belgien +++++ TIFF +++++ For regeringen for Kongeriget Danmark +++++ TIFF +++++ Für die Regierung der Bundesrepublik Deutschland +++++ TIFF +++++ Για την Κυβέρνηση της Ελληνικής Δημοκρατίας +++++ TIFF +++++ Por el Gobierno del Reino de España +++++ TIFF +++++ Pour le gouvernement de la République française +++++ TIFF +++++ Thar ceann Rialtas na hÉireannFor the Government of Ireland +++++ TIFF +++++ Per il Governo della Repubblica italiana +++++ TIFF +++++ Pour le gouvernement du Grand-Duché de Luxembourg +++++ TIFF +++++ Voor de Regering van het Koninkrijk der Nederlanden +++++ TIFF +++++ Für die Regierung der Republik Österreich +++++ TIFF +++++ Pelo Governo da República Portuguesa +++++ TIFF +++++ Suomen hallituksen puolestaPå finska regeringens vägnar +++++ TIFF +++++ På svenska regeringens vägnar +++++ TIFF +++++ For the Government of the United Kingdom of Great Britain and Northern Ireland +++++ TIFF +++++ [1] OV L 263, 19.9.1991., 1. lpp. Lēmums grozīts ar Lēmumu 97/803/EK (OV L 329, 29.11.1997., 50. lpp.) un pagarināts ar Lēmumu 2000/169/EK (OV L 55, 29.2.2000., 67. lpp.). --------------------------------------------------